b'\n_START_ARTICLE_\nAleksas Stanislovas Girdenis\n_START_SECTION_\nBiografija\n_START_PARAGRAPH_\n1945\xe2\x80\x931949 m. mok\xc4\x97si U\xc5\xbeliekn\xc4\x97s pradin\xc4\x97je mokykloje, 1950\xe2\x80\x931953 m. Tirk\xc5\xa1li\xc5\xb3 septynmet\xc4\x97je mokykloje, 1953\xe2\x80\x931957 m. Ma\xc5\xbeeiki\xc5\xb3 vidurin\xc4\x97je mokykloje. 1962 m. baig\xc4\x97 Vilniaus universitet\xc4\x85. 1983 m. filologijos moksl\xc5\xb3 daktaras. 1986 m. Milano kalbotyros draugijos (Sodalizio Glottologico Milanese) narys korespondentas, 1996 m. Lietuvos moksl\xc5\xb3 akademijos narys korespondentas, 2000 m. \xc5\xa0iauli\xc5\xb3 universiteto garb\xc4\x97s daktaras._NEWLINE_Nuo 1962 m. Vilniaus universiteto d\xc4\x97stytojas, 1973\xe2\x80\x931994 m. ir nuo 2001 m. Eksperimentin\xc4\x97s fonetikos (1993\xe2\x80\x931994 m. Eksperimentin\xc4\x97s kalbotyros) laboratorijos mokslinis vadovas, 1994\xe2\x80\x932001 m. Bendrosios kalbotyros katedros (iki 1996 m. Eksperimentin\xc4\x97s kalbotyros katedra, reorganizuota i\xc5\xa1 laboratorijos) ved\xc4\x97jas, 1984\xe2\x80\x931989 m. Filologijos fakulteto dekanas. Nuo 1986 m. profesorius. Nuo 1990 m. ir Vilniaus pedagoginio universiteto d\xc4\x97stytojas. 1991\xe2\x80\x931993 m. Lietuvos mokslo tarybos narys. Nuo 1971 m. t\xc4\x99stinio leidinio \xe2\x80\x9eKalbotyra\xe2\x80\x9c lietuvi\xc5\xb3 kalbos s\xc4\x85siuvini\xc5\xb3 redaktorius.\n_START_SECTION_\nMokslin\xc4\x97 veikla\n_START_PARAGRAPH_\nModerniosios eksperimentin\xc4\x97s fonetikos, statistin\xc4\x97s kalbotyros specialistas. Tyr\xc4\x97 fonologijos, dialektologijos, eksperimentin\xc4\x97s fonetikos, lietuvi\xc5\xb3 kalbos ir kit\xc5\xb3 balt\xc5\xb3 kalb\xc5\xb3 istorijos, bendrin\xc4\x97s kalbos teorijos problemas. Pirmasis i\xc5\xa1 lietuvi\xc5\xb3 kalbinink\xc5\xb3 apibendrino lietuvi\xc5\xb3 kalbos fonologijos tyrimus, susistemino ir sunormino terminus, suk\xc5\xabr\xc4\x97 originali\xc4\x85 klasikin\xc4\x97s bendrosios fonologijos teorij\xc4\x85. 1964\xe2\x80\x931966 m. su Z. Zinkevi\xc4\x8diumi pareng\xc4\x97 dabartin\xc4\x97s lietuvi\xc5\xb3 kalbos tarmi\xc5\xb3 klasifikacij\xc4\x85. \xc4\xaerod\xc4\x97, kad K. Donelai\xc4\x8dio hegzametras remiasi ne tik toniniu, bet ir izochroni\xc5\xa1kumo principu (str. rinkinys \xe2\x80\x9eDarbai apie Kristijon\xc4\x85 Donelait\xc4\xaf\xe2\x80\x9c 1993 m.) Lietuvi\xc5\xb3 kalbos enciklopedijos (1999 m.) vienas autori\xc5\xb3. Sukaup\xc4\x97 daugiau kaip 33 tomus tarmi\xc5\xb3 tekst\xc5\xb3.'